Foto’s: Twee vas ná skietgeveg op N1Foto: @kingkarl69 op Twitter. Lt.kol. Lungelo Dlamini, woordvoerder van die polisie, het gesê ŉ groep mans in ŉ VW Golf het ŉ vragmotor wat sigarette vervoer het, by die Glen Marais Mall in Kempton Park beroof. “Die bokse met sigarette is in ŉ Quantum-bussie gelaai waarna albei voertuie weggejaag het. Die polisie is in kennis gestel en het ŉ beskrywing van albei voertuie ontvang.” Volgens Dlamini het polisiebeamptes die Golf van Rabie Ridge na Ou Pretoriaweg agternagesit waar ŉ skietery tussen die verdagtes en die blitspatrollie uitgebreek het. “Die verdagtes het uit die Golf gespring en ŉ ander voertuig probeer kaap. ŉ Polisiehelikopter het intussen op die toneel opgedaag en die verdagtes het te voet gevlug. Twee van die verdagtes is in hegtenis geneem.” Dlamini het gesê niemand is tydens die voorval beseer nie. Die polisie het op ŉ R5-aanvalsgeweer beslag gelê. “Die verdagtes wat met die Quantum gery het is steeds soek. Sigarette ter waarde van nagenoeg R30 000 is gesteel.” Die twee verdagtes sal binne 48 uur in die Kempton Park-landdroshof verskyn.